V. Novotný, poslanec: (2003-06-25):
Obidva Výbory Národnej rady Slovenskej republiky prerokovali návrh účtovnej uzávierky Spoločnej zdravotnej poisťovne za rok 2002 v stanovenom termíne. Výbor Národnej rady Slovenskej republiky pre financie, rozpočet a menu prerokoval predložený návrh dňa 11. júna 2003. Výbor svojím uznesením č. 95 vyjadril súhlas s predloženým návrhom s tým, že celková tvorba fondov dosiahla výšku 7,794 795 mld. Sk, použitie fondov bolo také, že výdavky dosiahli výšku 7,405 244 mld. Sk, v tom základný fond zdravotného poistenia použil prostriedky vo výške 6,849 915 mld. Sk, v spoločnej správe tam vznikol maličký preklep, resp. tam chýba slovíčko tisíc za číslom pred menou, ďalej rezervný fond použil prostriedky vo výške 11,001 mil. Sk, účelový fond použil prostriedky 209,641 mil. Sk a správny fond použil prostriedky vo výške 334,687 mil. Sk, schodok hospodárenia Spoločnej zdravotnej poisťovne za rok 2002 dosiahol výšku 2,005 711 mld. Sk. Výbor Národnej rady Slovenskej republiky pre financie, rozpočet a menu odporučil Národnej rade Slovenskej republiky návrh účtovnej uzávierky Spoločnej zdravotnej poisťovne za rok 2002 schváliť. Výbor Národnej rady Slovenskej republiky pre zdravotníctvo prerokoval návrh účtovnej uzávierky Spoločnej zdravotnej poisťovne za rok 2002 dňa 12. júna 2003. Výbor súhlasil s návrhom účtovnej uzávierky Spoločnej zdravotnej poisťovne za rok 2002. Výbor Národnej rady Slovenskej republiky pre zdravotníctvo odporučil Národnej rade Slovenskej republiky návrh účtovnej uzávierky Spoločnej zdravotnej poisťovne za rok 2002 schváliť. Výbor Národnej rady Slovenskej republiky pre zdravotníctvo ako gestorský výbor sa oboznámil s výsledkom rokovania vo Výbore Národnej rady pre financie, rozpočet a menu a na základe stanovísk výborov odporučil Národnej rade Slovenskej republiky predložený návrh účtovnej uzávierky Spoločnej zdravotnej poisťovne za rok 2002 schváliť a prijať návrh uznesenia uvedený v prílohe tejto správy. Výbor ďalej odporučil Národnej rade podľa § 26 ods. 1 zákona Národnej rady Slovenskej republiky č. 350/1996 Z. z. o rokovacom poriadku Národnej rady v znení neskorších predpisov, aby návrh účtovnej uzávierky Spoločnej zdravotnej poisťovne za rok 2002 uviedol a mohol vystúpiť v rozprave na schôdzi Národnej rady Slovenskej republiky predseda Správnej rady Spoločnej zdravotnej poisťovne pán Martančík. Výbor schválil spoločnú správu výborov uznesením č. 41 z 12. júna 2003. Gestorský výbor poveril poslanca Viliama Novotného ako spravodajcu gestorského výboru predniesť na schôdzi Národnej rady Slovenskej republiky spoločnú správu výborov o výsledku prerokovania návrhu účtovnej uzávierky Spoločnej zdravotnej poisťovne za rok 2002 a návrh uznesenia Národnej rady Slovenskej republiky. Pán predsedajúci, skončil som, prosím, otvorte rozpravu. P. Rusko, podpredseda NR SR: Ďakujem pekne, pán spravodajca. Prosím, zaujmite miesto. Otváram rozpravu, pričom konštatujem, že písomne sa do rozpravy neprihlásil nikto. Otváram možnosť prihlásiť sa do rozpravy ústne. Konštatujem, že ústne sa nikto neprihlásil, a tak vyhlasujem rozpravu za skončenú. Prerušujem rokovanie o tomto bode programu. Ďakujem pánovi predsedovi aj pánovi spravodajcovi. V rokovaní pokračujeme ďalším bodom programu, ktorým je návrh účtovnej uzávierky Sociálnej poisťovne za rok 2002 . Návrh ste dostali ako tlač 200 a spoločnú správu výborov máte ako tlač 200a. Návrh uvedie predseda Správnej rady Sociálnej poisťovne minister práce, sociálnych vecí a rodiny Ľudovít Kaník. Pán minister, nech sa páči, máte slovo.